Ramaphosa: ‘Grondgrype sal nie toegelaat word’Pres. Cyril Ramaphosa by ‘n sakeontbyt in aanloop tot die Wêreld Ekonomiese Forum (WEF)-kongres volgende week (16 Januarie 2019). Foto: Verskaf/ANA Pres. Cyril Ramaphosa het Woensdag gesê die Suid-Afrikaanse regering sal voortgaan met sy beleid van grondonteiening sonder vergoeding, maar sê grootskaalse onteiening en onwettige grondgrype sal nie toegelaat word nie. “Ons gaan voort met grondhervorming en sal grondonteiening sonder vergoeding gebruik as een van die maatreëls wat gebruik kan word. Daar sal nie grootskaalse onteiening sonder vergoeding plaasvind soos mense vrees nie,” het Ramaphosa gesê. “Dit sal gedoen word ooreenkomstig die besluit wat by [die ANC konferensie te] Nasrec geneem is dat [onteiening] nie met landbouproduksie moet inmeng nie. Dit moet groter groei vir die ekonomie skep en voedselsekuriteit verseker,” het die president gesê. Ramaphosa het gepraat by ŉ ontbytvergadering met TeamSA oor die land se boodskap ter voorbereiding van die Wêreld Ekonomiese Forum (WEF)-kongres van volgende week in Davos, Switserland, plaasvind. Ramaphosa sal Suid-Afrika se afvaardiging na die kongres lei. “Grondonteiening sonder vergoeding was nog altyd deel van die grondwetlike raamwerk wat ons het en die huidige proses is net om dit duidelik te maak. As jy die Onteieningswetsontwerp noukeurig gaan lees, sal jy sien hoe dit gaan gebeur. Ons sal nie afwyk van die duidelike voorskrifte soos in die Grondwet vervat nie. Ons sal nie grondgrype toelaat nie. Dit sal op ŉ ordelike manier gedoen word.” Die Onteieningswetsontwerp stel dit onder meer dat grond sonder vergoeding onteien kan word as dit beset of gebruik word deur ŉ huurarbeider, as dit uitsluitlik vir spekulatiewe doeleindes besit word, as dit aan ŉ staatsinstansie behoort, as die eienaar die grond verlaat het en ander gevalle. Die publiek is 60 dae kans gegun om geskrewe kommentaar oor die wetsontwerp aan die departement van openbare werke te stuur.